La Comissió Jurídica Assessora, reunida el 23 de gener de 2020, amb la presidència del Sr.
Francesc Homs i Molist, Marc Marsal i Ferret, Carles Mundó i Blanch, Joan Pagès i Galtés, Eva Pons i Parera, Sonia Ramos i González, Lluís Saura i Lluvià, Joan Manuel Trayter i Jiménez, i Antoni Vaquer i Aloy, i essent-ne ponent el Sr.
El 28 d'agost de 2012, el regidor delegat d'Urbanisme i Habitatge de l'Ajuntament de la Selva del Camp va resoldre adjudicar a Habitatges Els Ponts, SL, i a Agrícola i Caixa Agrària i Secció de Crèdit de la Selva del Camp (COSELVA) una llicència d'obres ordinària per a adaptar com a supermercat una nau del carrer de la Pau, núm. 2, i per a urbanitzar-ne l'aparcament exterior.
Per resolució del regidor delegat d'Urbanisme i Habitatge de l'Ajuntament de la Selva del Camp de 23 de gener de 2013 es va atorgar a la cooperativa CONSUM, en qualitat d'arrendatària de la nau, una llicència d'obres ordinària per a l'adequació interior de la nau com a supermercat condicionada a la presentació del full de designació de coordinació de Seguretat i Salut i l'adopció de les mesures de seguretat contra incendis.
L'11 de juliol de 2013, també per resolució del regidor delegat d'Urbanisme i Habitatge de l'Ajuntament de la Selva del Camp, es va atorgar a COSELVA i a Habitatges Els Ponts, SL, la llicència de primera ocupació de la nau en qüestió per acollir l'activitat de supermercat.
Per resolució de l'alcalde de 15 de novembre de 2013, l'Ajuntament es va considerar assabentat de l'inici de l'activitat com a supermercat en la nau esmentada, amb la comunicació ambiental prèvia d'obertura o inici de l'activitat que CONSUM havia efectuat el 26 de juliol anterior.
Per escrit de 2 de maig de 2016 el representant d'Establiments Vilalta, SL, va sol·licitar a l'Ajuntament la incoació d'un procediment de revisió d'ofici contra la resolució del regidor delegat d'Urbanisme i Habitatge de 23 de gener de 2013 i contra la resolució de l'alcalde de 15 de novembre de 2013, precitades, per les causes de nul·litat establertes en els articles 62.1.e) i 62.1.f) de la Llei 30/1992, de 26 de novembre, de règim jurídic de les administracions públiques i del procediment administratiu comú (LRJPAC), que es va resoldre per l'acord de la Junta de Govern Local de 15 de maig de 2018, la qual va declarar la nul·litat d'ambdues resolucions per concórrer-hi la causa prevista en l'article 62.1.e) de l'LRJPAC, d'acord amb el Dictamen 234/2017, de 7 de setembre, de la Comissió Jurídica Assessora.
El 23 d'abril de 2019, el representant d'Establiments Vilalta, SL, va sol·licitar a l'Ajuntament la incoació d'un procediment de revisió d'ofici de la llicència d'obres d'adaptació de la nau per acollir el supermercat, concedida per resolució del regidor delegat de 28 d'agost de 2012, així com de la resolució del mateix regidor d'atorgament de la llicència de primera ocupació d'1 de juliol de 2013, sobre la base de les causes de nul·litat establertes en l'article 47.1, lletres e), f) i g) de la Llei 39/2015, d'1 d'octubre, del procediment administratiu comú de les administracions públiques (LPAC), i, així mateix, va sol·licitar que es procedís a l'enderroc de les obres construïdes.
Mitjançant acord de la Junta de Govern Local de 7 de maig de 2019, a proposta de l'alcaldia i amb l'informe previ de Secretaria, es va admetre a tràmit la sol·licitud de revisió d'ofici i es va incoar un procediment de revisió d'ofici de la llicència ordinària d'obres d'adaptació de la nau per a acollir el supermercat, concedida per resolució del regidor delegat de 28 d'agost de 2012, i de la llicència de primera ocupació concedida per resolució del mateix regidor, d'1 de juliol de 2013.
Altrament, es va acordar acceptar els mitjans de prova proposats per l'interessat i notificar l'acord d'incoació a les persones interessades en el procediment.
Segons consta en l'expedient, la resolució d'incoació del procediment de revisió d'ofici es va notificar per mitjans electrònics al representant de la mercantil instant de la revisió, a la cooperativa COSELVA, titular de la llicència d'obres, i a la mercantil Consum Societat Cooperativa Valenciana (CONSUM).
El 30 d'agost de 2019 va presentar un escrit d'al·legacions COSELVA, en què posava de manifest que la facultat de revisió d'ofici no es podia exercir en aplicació dels límits de la revisió pel temps transcorregut, ja que havia prescrit qualsevol acció de protecció de la legalitat urbanística i perquè era contrària a l'equitat i la bona fe.
El 9 de juliol de 2019, el secretari interventor va emetre un informe jurídic sobre el procediment de revisió d'ofici, en què concloïa que era procedent revisar d'ofici les resolucions objecte del procediment exclusivament per la causa de nul·litat de l'article 47.1.e) de l'LPAC, atès que la llicència d'obres ordinària es va atorgar sense seguir el procediment legalment establert, la qual cosa afectava la llicència de primera ocupació vinculada a la llicència d'obres.
Així mateix, desestimava la petició d'enderroc de les obres construïdes en ser legalitzables.
El 16 de juliol de 2019 la Junta de Govern Local va emetre una proposta de resolució favorable a la declaració de nul·litat de ple dret de la llicència ordinària d'obres d'adaptació de la nau per a acollir el supermercat, concedida per resolució del regidor delegat de 28 d'agost de 2012, i de la llicència de primera ocupació, concedida per resolució del mateix regidor, d'1 de juliol de 2013, sobre la base de la causa de nul·litat de l'article 47.1.e) de l'LPAC, en haver-se dictat sense seguir el procediment legalment aplicable previst per al règim d'ús provisional de sòl.
Altrament, va acordar suspendre el termini de resolució del procediment fins a l'emissió del dictamen de la Comissió Jurídica Assessora o fins al transcurs del termini per a emetre'l.
El 25 de juliol de 2019 l'alcalde de l'Ajuntament de Selva del Camp va trametre, mitjançant EACAT, l'expedient tramitat al Departament de la Presidència a l'efecte de l'emissió del dictamen de la Comissió Jurídica Assessora.
Per escrit de 30 de juliol de 2019, la subdirectora general d'Assistència Jurídica i d'Innovació a l'Administració Local va requerir a l'Ajuntament l'aportació de documentació complementària i el 4 de setembre següent es va reiterar que calia esmenar-hi algunes deficiències.
Aquests requeriments van ser atesos per l'Ajuntament en dates 10 i 16 de setembre de 2019.
El 23 de setembre de 2019, la subdirectora d'Assistència Jurídica i d'Innovació a l'Administració Local va informar sobre la tramesa de l'expedient a la Comissió Jurídica Assessora.
El 27 de setembre de 2019, va tenir entrada en aquest òrgan consultiu la petició de dictamen cursada per mitjà del secretari d'Administracions Locals i de Relacions amb l'Aran, per delegació, d'acord amb la Resolució PRE/1384/2019, de 21 de maig, de delegació de competències de la persona titular del Departament de la Presidència (DOGC núm. 7882, de 24 de maig de 2019).
En la sessió del dia 3 d'octubre de 2019 el Ple de la Comissió Jurídica Assessora va admetre a tràmit la petició i en va designar ponent.
En la sessió de 21 de novembre de 2019, el Ple de la Comissió Jurídica Assessora va acordar ampliar, en un mes, el termini d'emissió del dictamen sol·licitat i el president, per ofici de 29 de novembre de 2019, ho va notificar al secretari d'Administracions Locals i de Relacions amb l'Aran.
L'objecte del Dictamen és la revisió d'ofici de dues resolucions de l'Ajuntament de la Selva del Camp: la Resolució de 28 d'agost de 2012 del regidor delegat d'Urbanisme i Habitatge, que acorda atorgar una llicència d'obres per a adaptar com a supermercat una nau existent al carrer de la Pau, núm. 2, i la Resolució d'1 de juliol de 2013, del mateix regidor, per la qual es va atorgar la llicència de primera ocupació de la nau esmentada per a acollir l'activitat de supermercat.
L'instant de la revisió és el representant d'Establiments Vilalta, SL, un altre supermercat que està als encontorns del supermercat CONSUM.
La petició de revisió es fonamenta, en el cas de la primera resolució (llicència d'obres), en la concurrència de les causes de nul·litat recollides en l'article 62.1, lletres e), f) i g), de l'LRJPAC (en l'actualitat, les mateixes lletres de l'article 47.1 de l'LPAC).
I respecte de la segona resolució (llicència de primera ocupació), s'afirma que la nul·litat deriva de la nul·litat de la llicència d'obres.
L'habilitació normativa d'aquesta intervenció preceptiva de la Comissió es completa amb la regulació continguda en els articles 106.1 de l'LPAC i 72 de la Llei 26/2010, de 3 d'agost, de règim jurídic i de procediment de les administracions públiques de Catalunya.
En el cas que s'examina, l'interessat va sol·licitar l'inici del procediment de revisió el 23 d'abril de 2019 i es va admetre a tràmit, per acord de la Junta de Govern Local, el 7 de maig de 2019.
En conseqüència, en la tramitació s'han de respectar les regles procedimentals establertes en l'LPAC i també en la Llei 26/2010.
Pel que fa als aspectes materials o substantius, els actes objecte de revisió són dues resolucions del regidor delegat d'Urbanisme i Habitatge adoptades el 28 d'agost de 2012 i l'1 de juliol de 2013.
Per tant, el règim jurídic material relatiu a la invalidesa, i, en concret, de les causes de nul·litat de ple dret, és l'establert per la legislació administrativa vigent en aquell moment, és a dir, en l'LRJPAC.
Cal advertir, no obstant això, que les causes de nul·litat previstes en l'article 62.1 de l'LRJPAC són coincidents amb les actualment previstes en l'article 47.1 de l'LPAC.
En l'àmbit local, també cal tenir en compte els articles 4.1.g), per remissió de l'article 4.2, i 53 de la Llei 7/1985, de 2 d'abril, reguladora de les bases del règim local (LRBRL), així com els articles 8.1.g) i 173 del text refós de la Llei municipal i de règim local de Catalunya (TRLMRLC), aprovat pel Decret legislatiu 2/2003, de 28 d'abril, que preveuen que els ens locals poden revisar llurs disposicions, actes o acords en els termes establerts per la legislació reguladora del procediment administratiu comú.
Es tracta d'una tècnica excepcional, contrària al principi d'intangibilitat dels actes administratius, i, com a tal, s'ha d'analitzar des dels aspectes formals i materials (per tots, Dictamen 290/2018).
D'entrada, aquesta potestat només es pot exercitar en els supòsits taxats expressament previstos en l'ordenament jurídic, en concret, en la hipòtesi de concurrència de les causes de nul·litat de ple dret recollides actualment en l'article 47 de l'LPAC (entre d'altres, dictàmens 290/2018, 312/2018, 314/2018 i 329/2018).
En quart lloc, el caràcter excepcional de la revisió d'ofici també implica necessàriament, tal com la Comissió ha tingut ocasió d'afirmar, emprar amb caràcter prioritari les altres vies normatives que permetin revertir les irregularitats detectades; en altres paraules, si el legislador ha ofert una alternativa per a restablir la legalitat presumptament infringida, aquesta s'ha d'adoptar amb caràcter prioritari a la via de la revisió d'ofici (dictàmens 290/2018 i 329/2018, entre d'altres).
a) La cooperativa agrícola COSELVA del municipi de la Selva del Camp és propietària d'unes naus ubicades al carrer de la Pau, núm. 2, del nucli urbà del municipi esmentat.
En data 16 de desembre de 2011, la representació de COSELVA va presentar un escrit a l'Ajuntament en què sol·licitava que s'emetés un certificat d'aprofitament urbanístic en relació amb la seva proposta d'obrir un establiment comercial en aquelles naus, així com informació respecte als tràmits a seguir.
No consta en l'expedient cap resposta de l'Ajuntament.
b) En data 26 d'abril de 2012, la representació de COSELVA va presentar un segon escrit a l'Ajuntament de la Selva del Camp, en què comunicava la subscripció d'un contracte d'arrendament dels seus locals amb una cooperativa del sector de l'alimentació, CONSUM, per a instal·lar un establiment comercial.
S'informava que, per a fer possible aquesta instal·lació, era necessari realitzar obres de rehabilitació a les naus, sense alterar cap element estructural.
En conseqüència, COSELVA reiterava a l'Ajuntament la seva sol·licitud d'emissió d'un certificat d'aprofitament urbanístic i d'informació sobre els tràmits a seguir.
c) En resposta a la petició de COSELVA, l'arquitecte municipal va emetre un informe tècnic, el 25 de maig de 2012, en què feia constar, en primer lloc, que els terrenys objecte de la consulta tenien la condició de sòl urbà no consolidat, inclosos dins del PAU 4 Coselva; i, en segon lloc, que l'activitat d'establiment comercial projectada era compatible amb els usos urbanístics previstos per a aquests terrenys, amb determinades condicions.
Finalment, informava dels tràmits a seguir per a obtenir les autoritzacions necessàries (llicències d'obres i d'activitat).
d) El 24 de juliol de 2012, un representant de la mercantil Habitatges els Ponts va presentar el projecte d'urbanització per a connectar el carrer de la Pau amb l'avinguda de la Fraternitat.
Per Acord de la Junta de Govern Local de data 28 de desembre de 2012, es va aprovar el projecte d'urbanització relatiu a "la prolongació del carrer de la Pau fins a la carretera TP-7013 (av. Fraternitat)".
e) En data 10 d'agost de 2012, COSELVA i Habitatges Els Ponts van presentar una sol·licitud de llicència d'obres per a adaptar com a supermercat una nau del carrer de la Pau, núm. 2, i per a urbanitzar l'aparcament exterior.
Aquesta petició va donar lloc a la tramitació de l'expedient municipal núm. 611/2012, que va finalitzar amb la Resolució del regidor delegat d'Urbanisme i Habitatge de 28 d'agost de 2012, en què atorgava als dos sol·licitants la llicència d'obres demanada.
f) En data 25 d'octubre de 2012, la representació de CONSUM va presentar, a l'Ajuntament de la Selva del Camp, una sol·licitud d'obres per a l'adequació interior de la nau de COSELVA a l'activitat de supermercat.
El 14 de gener de 2013, l'arquitecte municipal va emetre un informe favorable, amb condicions (realització d'obres de connexió del carrer de la Pau amb l'avinguda de la Fraternitat), després de comprovar que l'ús proposat era conforme amb l'ús comercial i de magatzem previst per a les naus de COSELVA al text refós de la modificació puntual núm. 20 de les normes subsidiàries de planejament, en relació amb l'àmbit de la cooperativa, del municipi de la Selva del Camp.
Posteriorment, el 23 de gener de 2013, també en va emetre un informe favorable el secretari municipal, en què indicava que el procediment per a obtenir la llicència sol·licitada era el previst en els articles 79 i següents del Reglament d'obres, activitats i serveis dels ens locals, aprovat pel Decret 179/1995, de 13 de juny (ROAS), amb les especificitats que es deriven de les característiques de les obres a realitzar.
Finalment, el mateix 23 de gener de 2013, es va dictar la resolució del regidor delegat d'Urbanisme i Habitatge de l'Ajuntament de la Selva del Camp, que acordava atorgar la llicència d'obres per a l'adequació interior de la nau existent al carrer de la Pau, núm. 2, com a supermercat.
g) En data 15 de juny de 2013, COSELVA i Habitatges Els Ponts van sol·licitar la llicència de primera ocupació.
Després de l'emissió dels informes tècnics i jurídics favorables corresponents, en data 1 de juliol de 2013, el regidor delegat d'Urbanisme i Habitatge va resoldre concedir la llicència de primera ocupació de la nau per a acollir un supermercat situat al carrer esmentat, a favor d'Habitatges Els Ponts i de COSELVA, titulars també de la llicència d'obres núm. 611/2012.
h) En data de 17 de juny de 2013, es va signar l'acta de recepció provisional de les obres d'urbanització relatives a la prolongació del carrer de la Pau fins a la carretera TP-7013 (av. de la Fraternitat) a la Selva del Camp.
i) En data 26 de juliol de 2013, el representant de CONSUM va presentar a l'Ajuntament una comunicació d'inici d'activitat.
El marc normatiu d'aquesta presentació és l'article 51 de la Llei 20/2009, de 4 de desembre, de prevenció i control ambiental de les activitats.
Aquest article sotmet a comunicació l'exercici de les activitats compreses en l'annex III.
Segons CONSUM, l'activitat comercial de supermercat amb aparcament que es pretén portar a terme es troba sotmesa a aquest règim de comunicació ambiental per estar inclosa en l'annex esmentat.
El secretari municipal, el 15 de novembre de 2013, va informar favorablement sobre la comunicació presentada.
I aquest mateix dia, 15 de novembre, es va dictar la resolució de l'alcalde que va acordar donar-se per assabentat de l'inici de l'activitat com a supermercat, inscriure aquesta activitat en el Registre municipal d'activitats i aprovar la liquidació efectuada.
j) En data 2 de maig de 2016, el representant d'Establiments Vilalta, SL, va presentar a l'Ajuntament de la Selva del Camp un escrit en què sol·licitava la incoació d'un procediment de revisió d'ofici de les dues resolucions indicades: la Resolució de 23 de gener de 2013 del regidor delegat d'Urbanisme i Habitatge, que acorda atorgar la llicència d'obres per a l'adequació interior de la nau com a supermercat, i la Resolució de 15 de novembre de 2013 de l'alcalde, que va acordar donar-se per assabentat de l'inici de l'activitat com a supermercat.
En relació amb la primera resolució, la petició es fonamenta en la concurrència de les causes de nul·litat recollides en l'article 62.1, lletres e) i f), de l'LRJPAC; i en el cas de la segona resolució, en la causa de nul·litat de l'article 62.1.f) de l'LRJPAC.
Així mateix, l'escrit sol·licita la suspensió dels efectes d'ambdues resolucions i l'admissió de determinats mitjans de prova (còpia autèntica de l'expedient administratiu relatiu a la modificació puntual núm. 20 de les normes subsidiàries de planejament de la Selva del Camp, còpia autèntica de l'expedient administratiu relatiu a la llicència d'obres sol·licitada per CONSUM i còpia autèntica de l'expedient administratiu relatiu a la comunicació ambiental presentada per CONSUM).
k) Aquest procediment de revisió d'ofici va concloure amb l'Acord de la Junta de Govern Local de data 15 de maig de 2018, que, d'acord amb el Dictamen 234/2017 de la Comissió Jurídica Assessora, va declarar la nul·litat de ple dret de la llicència d'obres d'adequació interior de la nau per la causa de nul·litat de l'article 62.1.f) de l'LRJPAC, en haver-se seguit un procediment inadequat i diferent al previst legalment per a atorgar la llicència esmentada sotmesa al règim legal previst per a l'autorització d'usos provisionals del sòl i obres de caràcter provisional, recollit en els articles 53 i 54 del text refós de la Llei d'urbanisme (TRLU), aprovat pel Decret legislatiu 1/2010, de 3 d'agost.
També es va apreciar la nul·litat de ple dret de la resolució municipal per la qual l'Ajuntament es dona per assabentat de l'inici de l'activitat, derivada de la nul·litat de la llicència d'obres, en la mesura que n'havia perdut l'objecte.
l) Segons es fa constar en l'informe del secretari interventor de 9 de juliol de 2019, relatiu al nou procediment de revisió d'ofici, suara sotmès a dictamen, CONSUM, una vegada anul·lada la llicència d'obres per a l'adequació interior de la nau, va formular davant de l'Ajuntament una nova sol·licitud d'atorgament d'una nova llicència municipal –d'usos i obres provisionals– a l'empara dels articles 53 i 54 del TRLU, per tal de legalitzar les obres referides –ja executades–, en què adjuntava la documentació exigida en l'article 54 del TRLU.
Aquesta petició va donar lloc a la incoació de l'expedient municipal núm. 151/2018, que no consta en la documentació tramesa, i que es va resoldre favorablement.
Contra aquesta resolució, Establiments Vilalta, SL, va instar un recurs potestatiu de reposició, en què instava l'anul·lació, i un recurs contenciós administratiu contra la resolució que el va desestimar, que, segons s'assenyala, està pendent de sentència.
m) És en aquest context que, en data 23 d'abril de 2019, el representant d'Establiments Vilalta va sol·licitar a l'Ajuntament que incoés un nou procediment de revisió d'ofici per a declarar la nul·litat de ple dret de la llicència d'obres d'adaptació de la nau per a acollir el supermercat, concedida pel regidor delegat d'Urbanisme i Habitatge el 28 d'agost de 2012, i de la llicència de primera ocupació atorgada pel mateix regidor en data d'1 de juliol de 2013, segons indica, en haver conegut posteriorment l'existència d'aquestes llicències.
Règim urbanístic dels terrenys i instal·lacions
Els terrenys on s'ubiquen les naus de COSELVA tenen la condició de sòl urbà no consolidat, i estan inclosos dins d'un polígon d'actuació urbanística (Pla d'actuació urbanística - PAU 4 "Coselva").
Aquests terrenys i instal·lacions s'inclouen dins de l'àmbit d'aplicació del text refós de la modificació puntual núm. 20 de les normes subsidiàries de planejament, en relació amb l'àmbit de la cooperativa, del municipi de la Selva del Camp (TRMP20).
En aquest instrument de planejament es preveu l'ordenació urbanística següent, en relació amb "l'àmbit de la cooperativa de la Selva del Camp" (PAU 4 "Coselva").
D'una banda, i en el context d'una transformació radical de la zona, amb la conversió de l'ús industrial existent en residencial i la substitució de les antigues instal·lacions de COSELVA per blocs d'habitatges, així com la cessió de terrenys per a zona verda, es preveu l'elaboració d'un pla de millora urbana.
Aquest pla, en efecte, té com a finalitat "la transformació d'ús seguint les indicacions de la modificació puntual en l'àmbit".
A més, la modificació puntual esmentada admet l'ús comercial de les naus, però amb caràcter provisional i condicionat: "S'admetrà l'ús comercial i de magatzem a les naus existents de manera provisional, condicionat a la realització de les obres de connexió del carrer de la Pau amb l'avinguda de la Fraternitat."
La legislació reguladora del règim local reconeix als ens locals, inclosos els municipis, la potestat de revisar d'ofici llurs actes.
Aquesta revisió s'ha de realitzar en els termes establerts per la legislació reguladora del procediment administratiu comú, sens perjudici de supòsits específics establerts per la legislació bàsica de règim local (articles 53 de l'LBRL i 173.1 del TRLMRLC).
El procediment de revisió d'ofici es pot iniciar "per iniciativa pròpia" de l'Administració o bé "a sol·licitud d'interessat" (article 106.1 de l'LPAC).
En el supòsit que s'està analitzant, la revisió és sol·licitada per l'instant –la representació d'Establiments Vilalta, SL– mitjançant un escrit presentat a l'Ajuntament de la Selva del Camp el 23 d'abril de 2019.
Cal analitzar si aquesta empresa té legitimació activa per a instar la revisió d'ofici de les llicències.
En l'escrit de sol·licitud de revisió justifica que té un interès legítim en el fet que l'autorització d'una activitat de supermercat s'ajusti als requisits exigits legalment i sigui conforme a dret i, en aquest sentit, assenyala que gestiona un supermercat al municipi de la Selva del Camp situat als voltants del nou establiment comercial, l'obertura del qual ha suposat la implantació al municipi d'una activitat que és competència directa per al seu negoci i que li ocasiona greus perjudicis econòmics.
En conseqüència, no hi ha dubte que l'empresa sol·licitant té la condició d'interessada.
La representació que té qui signa la sol·licitud de revisió respecte de la mercantil Establiments Vilalta, SL, no consta acreditada en l'expedient.
En la mesura que l'Ajuntament no ha discutit aquesta representació, és raonable suposar que la documentació requerida ja és en poder de l'Administració municipal, per figurar en l'anterior procediment de revisió d'ofici que va instar la mateixa empresa.
No obstant això, caldrà incorporar aquesta acreditació a l'expedient abans de dictar la resolució que posi fi al procediment.
En els procediments de revisió d'ofici iniciats a sol·licitud de l'interessat, com és el cas que s'examina, la manca de resolució expressa dins del termini de sis mesos des que s'han iniciat permet entendre la sol·licitud desestimada per silenci administratiu (article 106.5 de l'LPAC).
En el cas que s'examina, la sol·licitud de revisió va tenir entrada en el Registre de l'Administració actuant el 23 d'abril de 2019.
Per Acord de la Junta de Govern Local de 16 de juliol de 2019, es va acordar suspendre el termini per a resoldre el procediment per la petició de dictamen d'aquesta Comissió.
En tractar-se d'un supòsit iniciat a instància de part, no opera la caducitat, sinó que, un cop transcorregut el termini màxim de resolució del procediment, pot entendre's la petició desestimada per silenci, circumstància que, no obstant això, no eximeix l'Administració de dictar una resolució expressa i notificar-la a les parts interessades.
Aquesta Comissió ha destacat que "en els expedients de revisió d'ofici, l'activitat substancial de la Comissió consisteix a analitzar la legalitat d'un acte administratiu, per la qual cosa cal disposar de la màxima informació possible, especialment sobre els elements de fet que van formar part de l'expedient incoat al seu dia per a dictar-lo.
Per aquesta raó, l'expedient que s'ha de trametre a la Comissió ha d'incorporar no solament les actuacions realitzades a partir del moment en què s'inicia el procediment de revisió d'ofici sinó també tots aquells documents que en el seu moment van constituir els elements de fet i de dret per a dictar l'acte que se sotmet a revisió, per tal que la Comissió els pugui valorar íntegrament i no només per una referència parcial a aquests" (entre d'altres, Dictamen 138/2017).
En el cas que s'examina, figuren incorporats a la documentació tramesa diversos expedients relacionats amb els actes objecte de la revisió: expedient 1 de 6, relatiu a la modificació puntual núm. 20 de les normes subsidiàries de planejament a l'àmbit de la cooperativa COSELVA; expedient 2 de 6, relatiu a l'informe urbanístic emès per l'Ajuntament arran de la instància conjunta presentada pels titulars dels terrenys on es troba ubicada la nau i on se sol·licita l'emissió de l'informe per a implantar l'establiment comercial; expedient 3 de 6, relatiu al projecte d'urbanització de prolongació del carrer de la Pau fins a l'avinguda de la Fraternitat; expedient 4 de 6, relatiu a la resolució de l'atorgament de la llicència d'obres majors per a l'adaptació de la nau per a acollir un supermercat i a la llicència de primera ocupació; expedient 5 de 6, relatiu a la llicència d'obres per a l'adequació interior de les naus de COSELVA per a implantar un supermercat, i, finalment, expedient 6 de 6, que incorpora el projecte bàsic i executiu que van presentar els promotors Habitatges Els Ponts i COSELVA per a obtenir una llicència per a adaptar la nau per a acollir un supermercat i la urbanització de l'aparcament exterior del futur supermercat.
Pel que fa a la conformació formal, l'expedient està indexat, però no s'ha paginat; circumstància que en dificulta el maneig i l'estudi, i que no s'adequa a les previsions dels articles 46 de la Llei 26/2010 i 70 de l'LPAC.
Sobre aquesta qüestió, en els dictàmens 3/2019 i 217/2019, entre d'altres, aquest òrgan consultiu va dir el següent: «La Comissió, en el recent Dictamen 151/2018, ha recordat la importància del requisit de la foliació previst als preceptes esmentats i ha assenyalat que l'article 70 de l'LPAC, a més de donar una noció d'expedient administratiu, disposa que, quan l'expedient electrònic hagi de ser remès a un altre òrgan o administració, aquesta remissió s'ha de fer d'acord amb el que preveuen l'Esquema Nacional d'Interoperabilitat i les normes tècniques d'interoperabilitat corresponents, i s'ha d'enviar complet, foliat, autentificat i acompanyat d'un índex, així mateix autentificat, dels documents que contingui.
En aquest mateix Dictamen, la Comissió assenyala que l'Administració, en la mesura de les disponibilitats tècniques existents, i en el procés d'implementació de l'expedient electrònic, ha de remetre a aquesta Comissió l'expedient indexat i foliat d'acord amb les "Normes Tècniques d'Interoperabilitat" esmentades, per tal que garanteixi els principis d'integritat i immutabilitat de l'expedient.»
En relació amb la instrucció del procediment, aquesta Comissió constata que, malgrat seguir-se els tràmits previstos legalment, s'ha produït un vici en relació amb la notificació de l'Acord de la Junta de Govern Local de 7 de maig de 2019 i el tràmit d'audiència corresponent.
Como ja s'ha indicat, mitjançant aquesta resolució es prenen, entre d'altres, els acords següents: "admetre a tràmit la petició de revisió d'ofici"; "incoar un expedient per a tramitar la petició de revisió d'ofici"; "informar l'interessat que el termini màxim normativament establert per a la resolució i notificació del procediment incoat és de sis mesos a comptar des de la data de presentació de la sol·licitud, que és el 24 d'abril de 2019.
L'efecte del silenci administratiu serà negatiu", i "que es notifiqui aquest acord a les persones els drets i interessos de les quals puguin resultar afectats".
Segons consta en l'expedient, aquesta resolució es va notificar a Establiments Vilalta, SL; a la persona representant d'aquesta mercantil; a la cooperativa COSELVA, SCCL, i a CONSUM.
En l'únic tràmit d'audiència realitzat, com a conseqüència de l'acord d'admissió a tràmit de la sol·licitud de revisió, només s'ha rebut un escrit d'al·legacions de COSELVA.
No hi consta, en canvi, que la resolució s'hagi notificat ni que s'hagi donat tràmit d'audiència a la mercantil Habitatges Els Ponts, SL.
Cal recordar, en aquest moment, que aquesta mercantil, conjuntament amb COSELVA, és titular de les dues llicències que són objecte de revisió i, per tant, és indiscutible la seva condició d'interessada en el procediment.
No s'ha garantit adequadament que Habitatges Els Ponts, SL, tingui coneixement del procediment de revisió ni el seu dret a formular-hi al·legacions en el tràmit d'audiència.
Com ha assenyalat reiteradament aquesta Comissió, més recentment, en els dictàmens 216/2019, 241/2019 i 262/2019, d'entre els tràmits procedimentals essencials destaca el d'audiència, com a garantia dels drets dels interessats i del bon funcionament de l'Administració i, per tant, l'omissió d'aquest tràmit és una irregularitat que requereix esmenar-se perquè genera indefensió material a l'interessat.
En el cas que s'examina, aquesta indefensió material s'ha produït en relació amb l'empresa Habitatges Els Ponts, SL.
L'existència d'aquest vici greu determina la necessitat de retrotraure el procediment al moment immediatament anterior a l'omissió del tràmit requerit, a l'efecte que es dugui a terme correctament.
Un cop constatada la necessitat de la retroacció del procediment, i tenint en consideració que aquesta Comissió ha d'efectuar els pronunciaments en darrer terme i amb ple coneixement de la totalitat de l'expedient i, en especial, del debat que es pugui establir entre l'Administració i els interessats, no resulta procedent formular cap pronunciament sobre el fons de la qüestió, fins que el procediment de revisió no hagi clos amb el compliment de les garanties procedimentals que estableix la normativa vigent, incloent-hi d'una manera destacada el tràmit d'audiència a tots els interessats i una nova proposta de resolució.
És procedent retrotraure les actuacions del procediment de la revisió d'ofici instruïda per l'Ajuntament de la Selva del Camp per a declarar la nul·litat de ple dret de dues resolucions del regidor delegat d'Urbanisme i Habitatge, per les quals es va concedir a Habitatges Els Ponts, SL, i a Agrícola i Caixa Agrària i Secció de Crèdit de la Selva del Camp (COSELVA, SCCL), una llicència per a les obres d'adaptació d'una nau per a acollir un supermercat i la urbanització de l'aparcament exterior del futur supermercat, com també la posterior llicència de primera ocupació de la nau.